Der findes mange teaterstykker, der vil skabe debat og oplyse, men få der gør det lige så umiddelbart og charmerende som denne sæsons Borgersceneforestilling "46+1" på Aalborg Teater. Det er nok også derfor, teateret allerede før premieren den 6. maj kan melde, at samtlige forestillinger er udsolgt. Forestillingen handler om Downs Syndrom - om dem, der lever med det ekstra kromosom, og om det samfund, de skal fungere i. Et samfund, der måske ikke er helt så rummeligt og socialt, som det gerne vil være. I forestillingen medvirker Jill Laursen, Hanne Hylander, Sune Holm, Janne Georgsen, Lotte Ipsen, Jonas Nielsen, Christian Jørgensen og Peter Kjær, som alle har Downs Syndrom. Skuespiller Martin Ringsmose, der også står for iscenesættelsen, vil også være at finde på scenen. Stykket opføres seks dage om ugen frem til den 12. juni, men de mange forestillinger har altså ikke være tilstrækkeligt til at tilfredsstille publikums interesse. Derfor arbejder Aalborg Teater på at genopsætte forestillingen i efteråret. TV2 Nord besøgte prøverne i marts - se med her:

Referat:
Stykket "46+1", som spilles af mennesker med Downs Syndrom, melder alt udsolgt inden premieren den 6. maj.